Bienvenido, Mister Marshall

Bienvenido, Mister Marshall () estas nigra-blanka filmo reĝisorata de Luis García Berlanga surbaze de scenaro de Miguel Mihura kaj Juan Antonio Bardem. Ĝi ekestis en Hispanio en 1953

Ĝi ricevis la internacian premion de bonhumora filmo dum la Festivalo de Cannes en 1953. Kiel unua filmo hispana ĝi satire komentas kaj kritikas la tiutempajn politikajn cirkonstancojn. Iuj supozas, ke la filmo eskapis la cenzuron nur tial, ke ĝi priskribas ankaŭ la kontraŭfremdulajn sentojn de la homoj.

 Rakonto 

Komence de la 1950-aj jaroj en eta hispana vilaĝo, nomata Villar del Río, ekestas la onidiro, ke venos usonanoj por efektivigi evoluigan programon kadre de Plano Marshall (kiu vere ne konsideris Hispanion) kaj disdonos donacojn al ĉiuj vilaĝanoj. Por laŭeble profiti de tiu programo la vilaĝo preparas solenan bonvenigon kaj preskaŭ forgesas ĉion alian. Oni kreas liston pri tio, kion la loĝantoj deziras ricevi (ĉiu havas unu deziron).

La tuta vilaĝo ricevas ornamon, kvazaŭ maskon, por plaĉi al la vizitontoj. Famas la sceno, en kiu oni instigas la vilaĝestron Don Pablo fari publikan paroladon de sur balkono kaj paroli "pri la industrio", kvankam ne estas industrio. Fine montriĝas, ke ne gravas, kion li diros, ĉar neniu el la vizitontoj komprenas la hispanan.

Kiam ĉio estas preparita, efektive venas vico da usonaj aŭtegoj, sed traveturas la vilaĝon sen eĉ halti dum momento. Dorse de la lasta aŭto estas ŝildo kun la vorto goodbye (adiaŭ).

 Rolularo 
 José Isbert: Don Pablo, urbestro
 Lolita Sevilla: Carmen Vargas
 Alberto Romea: Don Luis
 Manolo Morán: Manolo
 Luis Pérez de León: Don Cosme
 Elvira Quintillá: Fraŭlino Eloísa, instruistino
 Félix Fernández: Don Emiliano, kuracisto
 Nicolás Perchicot: Apotekisto
 Joaquín Roa: Publika anoncisto
 José Franco: Ĝenerala delegito
 Fernando Aguirre: Sekretario
 Rafael Alonso: Sendito
 José María Rodríguez: José
 Elisa Méndez: Doña Raquel
 Matilde López Roldán: Doña Matilde
 Fernando Rey: Rakontisto (voĉo)
 Manuel Alexandre

 Eksteraj ligiloj 

 Bienvenido, Mister Marshall en IMDb
 Paĝo ĉe la Festivalo de Cannes

Kategorio:Filmoj aperintaj en 1953
Kategorio:Hispanaj komediaj filmoj